b'\n_START_ARTICLE_\nPaul Hartmann\n_START_SECTION_\nBiografi\n_START_PARAGRAPH_\nHartmann vokste opp i Kongsberg og tok examen artium i Kristiania i 1896, f\xc3\xb8r han startet med jusstudier og ble Cand. jur. i 1901. Etter noen \xc3\xa5r som blant annet sakf\xc3\xb8rer ble han sekret\xc3\xa6r i Kirkedepartementet i perioden 1906 til 1909, f\xc3\xb8r han deretter arbeidet i flere ulike kommunale stillinger til han ble utnevnt til r\xc3\xa5dmann for l\xc3\xb8nns\xe2\x80\x93 og personalsaker i 1923. I 1925 ble Hartmann utnevnt til f\xc3\xb8rste sysselmann p\xc3\xa5 Svalbard, men han takket nei p\xc3\xa5 grunnlag av at han ikke fikk permisjon fra sin r\xc3\xa5dmannsstilling. Mellom 1926 til 1928 var Hartmann \xc3\xb8konomidirekt\xc3\xb8r for Vinmonopolet, f\xc3\xb8r han p\xc3\xa5 h\xc3\xb8sten sistnevnte \xc3\xa5r ble utnevnt til borgermester (finansr\xc3\xa5dmann) i Oslo. Denne stillingen holdt han helt til sommeren 1941 da han meldte avskjed p\xc3\xa5 grunn av samarbeidsproblemer med NS._NEWLINE_Paul Hartmann ankom London i begynnelsen av september 1941 som representant for motstandsbevegelsen Kretsen, og samarbeidet med eksilregjeringen i forholdet mellom ute og hjemme. 19. september 1941 ble han utnevnt til konsultativ statsr\xc3\xa5d, og 28. november samme \xc3\xa5r ble han utnevnt til finansminister i Johan Nygaardsvolds regjering. Som minister utmerket han seg som bidragsyter for \xc3\xa5 sikre \xc3\xb8konomisk og finansiell trygghet ved avviklingen av okkupasjonsstyret. Hartmann var en av de f\xc3\xb8rste i eksilregjeringen som ankom Norge i maidagene 1945, som \xc3\xa9n av fem i Regjeringsdelegasjonen. I slutten av juni gikk han av sammen med resten av Nygaardsvolds regjering. Umiddelbart etter dette fortsatte han i stillingen som finansr\xc3\xa5dmann i Oslo kommune frem til han gikk av med pensjon i 1948._NEWLINE_I perioden 1945 til 1953 var han styreformann i Vinmonopolet, og i 1948 var han medlem av granskningskommisjonen om Nasjonalhjelpen. I 1948 ble han ogs\xc3\xa5 utnevnt til kommand\xc3\xb8r av St. Olavs Orden, og senere til kommand\xc3\xb8r av Dannebrogordenen, Nordstjerneordenen, St. Hallvard-medaljen og \xc3\x86reslegionen. I 1955 utgav han sine memoarer fra krigstiden kalt Bak fronten. Paul Hartmann d\xc3\xb8de den 5. desember 1974 i Oslo.'